अजित पवार ने क्यों छोड़ा चाचा शरद का साथ? पढ़ें- इनसाइड स्टोरी  
अजित पवार बन गए हैं महाराष्ट्र के डिप्टी सीएम
चाचा शरद पवार ने अजित के फैसले से किया खुद को अलग 
सुप्रिया सुले ने कहा कि पवार परिवार में दरार पड़ गई है
बीजेपी ने महाराष्ट्र में रातोंरात बाजी पलट दी और बड़ा उलटफेर करते हुए राज्य में सरकार बना ली. पार्टी के नेता देवेंद्र फडणवीस जहां दूसरी बार सीएम बने, तो वहीं, एनसीपी नेता अजित पवार (Ajit Pawar)  ने डिप्टी सीएम पद की शपथ ली. हालांकि एनसीपी प्रमुख शरद पवार (Sharad Pawar) ने अजित के इस फैसले से खुद को अलग कर लिया है और उनपर कार्रवाई करते हुए उन्हें विधायक दल के नेता के पद से हटा दिया है. अजित की जगह जयंत पाटिल को NCP विधायक दल का नेता बनाया गया है. शरद पवार के साथ-साथ उनकी बेटी सुप्रिया सुले ने भी अजित पर निशाना साधा है और उन्होंने कहा कि पार्टी और परिवार बिखर चुका है. दरअसल, पवार परिवार में कलह की शुरुआत अजित के बीजेपी के साथ जाने से नहीं हुई है, बल्कि इसकी नींव तो 2019 के लोकसभा चुनाव के दौरान ही पड़ गई थी. बाद में विधानसभा चुनाव के वक्त पवार परिवार में विवाद खुलकर सामने आ गया. 
लोकसभा चुनाव के दौरान अजित पवार (Ajit Pawar) के बेटे को टिकट देने के मसले पर एनसीपी के अंदर तकरार की स्थिति पैदा हो गई. पहले तो अजित के बेटे को टिकट देने से इनकार कर दिया गया और बाद में वह टिकट मिलने के बाद भी हार गए. बताया जाता है कि इस पूरे घटनाक्रम से अजित पवार काफी नाराज हुए और कहा कि अगर उनके बेटे को समय से टिकट मिलता परिणाम कुछ और होते. दूसरी तरफ, विधानसभा चुनाव के वक्त भी टिकट बंटवारे के मुद्दे पर पार्टी के अंदर मतभेद की स्थिति दिखी. वहीं, विधानसभा चुनावों में पार्टी के प्रमुख शरद पवार के एक अन्य भाई के पोते रोहित पवार ने जीत दर्ज की. जानकारों की मानें तो रोहित के उदय और विधानसभा चुनाव में उनकी जीत से अजित पवार के अंदर असुरक्षा की भावना और बढ़ी. इसके अलावा कांग्रेस समेत कई विपक्षी पार्टियों का दावा है कि बीजेपी ने अजित पवार को ब्लैकमेल किया, क्योंकि ईडी मनी लॉन्डरिंग केस में अजित के खिलाफ जांच कर रही है और उनपर कार्रवाई की तलवार लटकी है.